《再韵答周宰》
宋代·萧立之

天孙失眠锦机堕，剪落溪藤不论个。神光下照茅屋东，惊倒闲庭马鞯座。

我如寒蜩吟树间，时来有啄不得闲。涂烟抹墨学梳洗，敢与媚妩争弯环。

天畿雨乾顾忧重，剪爪桑林劳帝梦。却传贺表通银台，小臣拜舞驩雷动。

银茄欲实豆亦花，一鲍已属穷吟家。莫将苏合比粪土，隔帘不是催花雨。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。